AlexejDobrolubov/national_council_slovak_2010 huggingface dataset:
23. schôdza NR SR - 12.deň - B. popoludní
Dátum: 2024-12-11
Poslanec: Majerský, František (KDH)
Druh vystúpenia: Vystúpenie s faktickou poznámkou

69. Ďakujem pekne. Pani poslankyňa, zhrnula si podstatu všetkého, ale môj taký ani nieže odkaz, ale, pán minister, oni vás v tom normálne že nechali samého. A to je aj na tom najhoršie, že vás naozaj nechali v tomto probléme, za ktorý vy nemôžete, lebo vy zaňho nemôžete, to vám otvorene hovorím, že vás v tom nechali samého. Vaši kolegovia, ktorí boli ministri, vás v tom nechali samého. Nechali vás v tomto probléme, ktorý tu dnes je a ten problém nie je že platy. Ja som to dnes otočil hore-dole z Popradu, lebo som bol na vyšetrení, ale bavil som sa s lekárkou, ktorá nie je ani v LOZ-e, pýtal som sa jej, že či tiež dala výpoveď a povedala mi, že áno, že dala som výpoveď. A ja hovorím, že prečo si dala výpoveď, veď máš dve malé deti, si sama, staráš sa o rodinu. Toto, čo spravila a pripravuje vláda, je cez čiaru. Nám nikto nebude prikazovať, čo máme a čo nemáme robiť. My tu roky rokúce zachraňujeme ľudí, bojujeme tu za lepšie zdravotníctvo, nemáme vysoké platy v tých štátnych nemocniciach, robíme od nevidím do nevidím a napriek tomu všetkému nám vláda chce prikazovať prácu. Mne je jedno, ja tie dva mesiace vydržím, ale ja stade idem preč. To je ten problém, že vás, pán minister, to hovorím v dobrom, lebo vy za to nemôžete, lebo ten rok, čo tu teraz prebehol, to nebola vaša chyba, lebo my sme na tieto problémy tu rok ukazovali. Päť hodín sme riešili za rok zdravotníctvo. Päť hodín iba. Nie vašou chybou, vašich kolegov a vás v tom nechali samého sa vymáchať. Nezaslúžite si to, pán minister. Nezaslúžite si to.
35. schôdza NR SR - 5.deň - A. dopoludnia
Dátum: 2025-06-03
Poslanec: Luščíková, Darina (PS)
Druh vystúpenia: Vystúpenie

75. Vážený pán predseda, vážení kolegovia, vážené kolegyne, dovoľte mi, aby som predniesla návrh zákona č. 595/2003 Z. z. o dani z príjmov v znení neskorších predpisov. Odpočet daňovej straty a odpočet výdavkov, nákladov na výskum alebo vývoj je nástrojom daňovej politiky, ktorý môže výrazne ovplyvniť podnikateľské prostredie a hospodársky rast. V súčasnosti platná právna úprava na Slovensku obmedzuje možnosť odpočítania straty len na päť rokov, čo môže mať negatívny dopad na podnikateľskú činnosť a na investície. Odpočet výdavkov, nákladov na výskum alebo vývoj je možné uplatniť len do výšky vyčísleného základu dane zníženého o daňovú stratu v zdaňovacom období, za ktoré sa podáva daňové priznanie. Najviac však môže daňovník uplatniť takýto prenos odpočtu nákladov do piatich zdaňovacích ob... teda v piatich zdaňovacích obdobiach bezprostredne nasledujúcich po zdaňovacom období, v ktorom nárok na odpočet vznikol. Cieľom môjho návrhu zákona je prostredníctvom predĺženia doby odpočítania straty a rovnako odpočtu výdavkov na výskum a vývoj daňovými subjektmi z piatich na pätnásť rokov a tak vytvoriť v Slovenskej republike stimulujúce podnikateľské prostredie, ktoré pomôže zabezpečiť naštartovanie ekonomického rastu. Návrh zmeny zákona a predĺženie možnosti odpočítania straty a odpočtu výdavkov, nákladov na výskum alebo vývoj, reaguje na podporu potreby modernizácie podnikov a ekonomického rastu a zvýšenie produktivity práce. Podľa posledných zverejnených dát je totiž Slovenská republika jednou z krajín Európskej únie, ktoré dosahujú najnižšie hodnoty v produktivite práce a prepadajú sa v rebríčku konkurencieschopnosti. Vysoká miera investičného dlhu v každej oblasti je zapríčinená neochotou podnikateľov modernizovať a investovať do nových, často finančne náročných technológií, keďže krátka doba odpočtu straty dáva predpoklad, že strata z investície bude mať negatívny vplyv na likviditu a finančnú stabilitu v podniku v budúcnosti. Prvých päť rokov po účinnosti zákona budú daňovníci odpočítavať stratu v rovnakej výške, ako pri účinnosti súčasných pravidiel, preto toto opatrenie nebude mať vplyv na rozpočet a zníženie výnosov dane z príjmu počas nasledujúcich piatich rokov, čo je vzhľadom na potrebu konsolidácie verejných financií veľmi výhodné. Negatívny vplyv na verejné financie po piatich rokoch bude vyrovnávať pozitívny vplyv z podporeného ekonomického rastu. Ja by som sa ešte chcela potom prihlásiť do rozpravy ako prvá. Ďakujem.
35. schôdza NR SR - 4.deň - A. dopoludnia
Dátum: 2025-05-30
Poslanec: Luščíková, Darina (PS)
Druh vystúpenia: Vystúpenie s faktickou poznámkou

104. Ďakujem pekne za slovo. No musím povedať, že naozaj z dielne SNS, ale dosť často aj z ostatných vládnych strán sa často tuná vytvára nejaká atmosféra strachu, nejaká atmosféra neistoty, aby ľudia sa zaoberali problémami, ktoré naozaj nie sú problémami. Problémy sú práve tie, ktoré spomínali moji kolegovia – sú to katastrofálne stavy nemocníc, katastrofálny stav nášho školstva a nehovorím o tom, ako trpia teraz podnikatelia kvôli transakčnej dani, kvôli zvýšeným daňovo-odvodovým povinnostiam, a my sa tu zaoberáme červíkmi. Červíkmi, ktoré ľudia naozaj konzumujú dosť často bežne, veľakrát si to neuvedomujú a my tu ideme teraz robiť okolo toho strašnú vedu. Ide sezóna čerešní. Ja teraz už vidím, ako na Miletičke sú nápisy všade v čerešniach – pozor, môže obsahovať červíky . A teraz si predstavte, ide matka s dieťaťom. To dieťa zje takéto čerešne? Ako načo o tom rozpráva o niečom, čo sa robí úplne bežne, neohrozuje to zdravie obyvateľov. Naozaj si tí ľudia vedia naštudovať, z čoho sú zložené tie potraviny, dobre si to uvedomujú. Ale nie, my teraz budeme vypisovať všade – pozor, červíky . Ako naozaj mi to príde smiešne v tomto čase, kedy našu krajinu trápia úplne, ale úplne iné problémy. Ďakujem.
33. schôdza NR SR - 15.deň - B. popoludní
Dátum: 2025-04-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

118. Ďakujem, pán predsedajúci. Musím povedať, kolega, že úplne rozumiem tvojej emócii, tvojej naštvatosti a tvojim dôvodom, prečo si mal taký prejav, ako si mal. Pretože včera tu padali odôvodnenia predloženia tohto zákonu, že ide o transparentnosť. A za politické, za politické mimovládky označujete presne tie mimovládne organizácie, ktoré poukazujú na netransparentnosť vašej vládnej koalície, ktoré poukazujú na zvláštne majetkové pomery, na korupčné škandály, ktoré upozorňujú na netransparentné verejné obstarávania, ktoré poukazujú na vaše zlyhania. A vy preto potrebujete tieto mimovládky umlčať a našli ste si nástroj, nástroj na ich šikanovanie, na ich kontrolu. A tieto dôvody všetky tu už boli popísané. A týmto všetkým zároveň hľadáte nepriateľov, na ktorých budete môcť hodiť vinu za všetky vaše zlyhania. Ale za zlyhania aj ekonomického charakteru, za to, že naša krajina je v úpadku, za to, že naša krajina nefunguje, nefungujú tu žiadne procesy, ľudia sú sklamaní a odchádzajú. A za to vy chcete obviniť tie zlé mimovládky. Takže si len hľadáte dôvody, ako sa vyviniť zo všetkého, čo tu v tomto štáte zlyháva. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Luščíková, Darina (PS)
Druh vystúpenia: Vystúpenie s faktickou poznámkou

237. Ďakujem pekne za slovo. Zuzana, musím súhlasiť s tvojou otázkou, kedy sa pýtaš, prečo sa tu vlastne my musíme baviť o takomto deštruktívnom a nezmyselnom zákone. Ja som presvedčená, že táto vládna koalícia si vytvára len dymové clony a umelých nepriateľov na to, aby mohla zakryť svoje vlastné zlyhania. My si tu hľadáme nepriateľov v čase, kedy vlastne Najvyšší kontrolný úrad Slovenskej republiky konštatuje, že naša krajina čelí úpadku. Čelíme rastúcemu dlhu, podnikatelia nám odchádzajú z krajiny, podnikatelia krachujú, ľudia prichádzajú o prácu, o zamestnanie, o plat, prichádzajú o svoje istoty, odchádzajú zo Slovenska, rodí sa nám stále menej detí, budú nám klesať a klesajú reálne príjmy, v rebríčkoch všetkých medzinárodných inštitúcií, uznávaných inštitúcií klesáme vo všetkých oblastiach kvality života na Slovensku. A my tu riešime nejaké mimovládky, ktoré naozaj pomáhajú ľuďom, suplujú štát. Správne si poznamenala aj to, že kto, alebo si sa spýtala, kto zneužíva legislatívny proces na Slovensku. Sú dokázané a sú počty o tom, že skrátené legislatívne konanie sa nadvyužíva a využíva práve pri tejto vašej vláde, takže tu hovoriť o nejakom zneužívaní systému je naozaj smiešne z vašej strany. Ja som takisto bola členkou dobrovoľníkov, ktorí pôsobili na Ukrajine, pôsobili na hranici, suplovali štát, suplovali dokonca bezpečnostné zložky tohto štátu, kedy štát bol úplne nemohúci a nevedel sa zariadiť. A viete, kto tam bol? Ja si myslím, že nikto z vás. Boli sme tam my, ktorí sme predstavitelia opozície, a z koalície tam nebol nikto. Boli tam členovia Progresívneho Slovenska, boli tam členovia kresťanských komunít, takže predpokladám, že KDH, ale z vašich ľudí som tam nevidela že nikoho.
33. schôdza NR SR - 14.deň - B. popoludní
Dátum: 2025-04-15
Poslanec: Luščíková, Darina (PS)
Druh vystúpenia: Vystúpenie s faktickou poznámkou

191. Ďakujem pekne za slovo. Ja veľmi súhlasím a podporujem, aby sa tento zákon vrátil do riadneho legislatívneho procesu, ako ste hovorili vy, kolegyňa, a rada by som vysvetlila kolegom z koalície, hlavne zo SMER-u, v čom ste, sú pokrytecké tie tvrdenia, ktoré tu odznievajú, a to je napríklad klamstvo o francúzskom zákone, ktoré, a budem teraz citovať, oficiálnym cieľom francúzskeho zákona, ktorý vy vravíte, že je proti mimovládkam, je boj proti radikalizmu, extrémizmu a separatizmu, najmä náboženskému, najmä po sérií islamistických útokov, ktorým Francúzsko čelilo. Zákon rozšíri právomoci štátu na zatvorenie náboženských organizácií, a teraz mi zhasol telefón, ale, ale v pohode, môžeme sa o tom viacej baviť. Tento zákon obsahuje, že mimovládky musia podpísať zmluvu o rešpekte k republikánskym hodnotám ako je sekularizmus, rovnosť a sloboda. Štát môže zrušiť dotácie alebo rozpustiť organizáciu, ktorá ich porušuje, ale týka sa to len organizácií, ktoré dostávajú verejné peniaze. Je to selektívne a nie všeobecné obmedzenie mimovládnych organizácií. A keď by sme sa bavili o tom, aké sú kľúčové rozdiely v zákone, ktoré má Francúzsko, a v zákonoch, ktoré majú Maďarsko, Bielorusko či Rusko, tak tam ide napríklad o cieľ zákona, kedy je to, ako som už spomínala, boj proti extrémizmu, ochrana sekularizmu vo Francúzsku, ale v Rusku, Maďarsku a Bielorusku je to politické umlčanie kritikov a oslabenie občianskej spoločnosti, a to je to, o čo sa vy snažíte. Pokiaľ ide o financovanie, tak zákon vo Francúzsku sa týka len financovania z verejných zdrojov, ale tu chcete presadiť, aby sa to týkalo aj súkromného a zahraničného financovania, rovnako ako v Rusku, Maďarsku a Bielorusku. Označovanie organizácií. Ako ich označujete vy? Vy ich označujete za zahraničných agentov, extrémistov a protivládny živel... (Prerušenie vystúpenia časomerom.)
33. schôdza NR SR - 14.deň - B. popoludní
Dátum: 2025-04-15
Poslanec: Luščíková, Darina (PS)
Druh vystúpenia: Vystúpenie s faktickou poznámkou

161. Ďakujem za slovo. Mne tiež naozaj veľmi prekáža, že pán Gašpar odišiel, pretože som chcela reagovať priamo naňho. Musím povedať, že mi bolo najprv do smiechu, keď som počúvala ten prejav pri tých táraninách, ale došlo mi, že tu do smiechu naozaj nič nie je. A chcela som sa spýtať pána Gašpara, či naozaj verí tomu, čo hovorí. Ale na druhej strane rozumiem tomu, že on nemôže hovoriť inak, pretože si zachraňuje v podstate, musím povedať, že svoj zadok. Ale, ale chápem aj to, že to nehovoril nám, on to v podstate priznal, takže v podstate by sme na to ani nemuseli reagovať, pretože to bola šou pre vašich voličov. Musím povedať, že pán Gašpar aj veľmi zavádzal, keď hovoril, že len chce, aby mimovládky mali také povinnosti, ako majú firmy a obchodné spoločnosti na Slovensku. Toto vôbec nie je pravda. Áno, dá sa dohľadať v registroch hospodárenie týchto firiem, ale nemajú firmy a obchodné spoločnosti absolútne žiadnu povinnosť hlásiť, s kým, prečo a ako sa bavia. A pritom narábajú s úplne inými hodnotami ako mimovládky. Tu sa bavíme o nejakých, koľko to povedal pán Gašpar, 5 mil., 10 mil. či milióny, ani neviem, ale tu sa bavíme o množstve informácií, ktoré by firmy mohli zverejňovať, a to napríklad, keď sa bavíme o státisícových zákazkách pre rôzne spriaznené firmy s vládnou koalíciou, ktorých výsledok je naozaj veľmi sporný. Sú to zákazky všelijaké zbieranie dát, všelijaké IT platformy alebo iné záležitosti, ktoré nemajú reálny výsledok. A tam by sa naozaj hodilo, kto, ako, prečo a za koľko to dohodol. A ďalej, mám už len chvíľku, dokonca ani politici v tomto štáte nemajú povinnosti a pritom sú platení z našich daní. Zoberme si len predsedu vlády, ktorý nemusí a nechce zdeklarovať, odkiaľ mal finančné prostriedky na to, že si zakúpil nehnuteľnosť a pritom 30 rokov bol platený len zo štátnych peňazí. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Luščíková, Darina (PS)
Druh vystúpenia: Vystúpenie s faktickou poznámkou

137. Ďakujem, pán predsedajúci, za slovo. Ja musím povedať, že naozaj nevychádzam z údivu, ako dokážete šikanovať organizácie a ľudí, ktorí zachraňujú tento štát. Či už ide o podnikateľov, ktorým hádžete polená pod nohy, alebo ide o mimovládne organizácie, ktoré naozaj suplujú mnohé aktivity, ktoré nedokáže štát zabezpečiť. Ste sa pýtali, pani kolegyňa, podľa čoho rozdeľujú dobré a zlé mimovládky, tak som presvedčená, že tie zlé mimovládky sú tie, ktoré sú kritickým hlasom tejto vládnej koalície, ktoré sa snažia o to, aby sa dosiahla transparentnosť nakladania s verejnými zdrojmi, ktoré propagujú hodnoty, ktoré má zastávať náš štát, pretože je členom Európskej únie, ako je demokracia, sloboda, ako sú ľudské práva. Takisto som presvedčená, že šikanujú organizácie, ktoré združujú nezávislých ľudí, ktorí vytvárajú silné komunity, ktoré sa nebudú báť byť kritickým hlasom tejto vládnej koalície. My prijímame zákony, ktoré v podstate prijímajú krajiny ako Maďarsko, Rusko, Turecko, Bielorusko, a my týmto smerom naozaj chceme ísť? Ono už im ideme vlastne, keď sa na to pozrieme, ako sme v ekonomickej oblasti, ako padáme, ako je naša krajina v úpadku a vy teraz robíte aj morálny úpadok tejto krajiny, resp. sa oňho snažíte. Ale chcem veriť, že je tu množstvo ľudí, ktorí sa nepoddajú takýmto zákonom, ktoré vy teraz chcete presadzovať. A ja vás chcem vyzvať, aby ste našli v sebe trošku nejakej morálky, ktorú hľadáte asi už rok a pol alebo ste ju úplne stratili, a nezahlasovali za tento zákon. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Luščíková, Darina (PS)
Druh vystúpenia: Vystúpenie s faktickou poznámkou

74. Ďakujem, pán predsedajúci, za slovo. Pani kolegyňa, ja sa veľmi musím tebe aj ostatným poslancom, ktorí boli tvorcami tohto uznesenia, poďakovať, pretože v týchto časoch, kedy sa množstvo Slovákov hanbí za to, že sú Slovákmi, pretože reprezentanti nášho štátu nevedia deklarovať a nevedia jasne pomenovať, kto je agresor a kto je obeť v tomto konflikte alebo v tejto vojne, je to o to dôležitejšie prijať takéto uznesenie. Množstvo Slovákov sa naozaj hanbí, a sú to presne tí Slováci, ktorí stáli na hraniciach a pomáhali uzimeným, ustráchaným matkám a deťom a seniorom, a bola som tam v Ubli jedna z prvých takisto. A bolo to hrozné pozerať sa na prestrašených ľudí, šokovaných ľudí, ktorým vybuchovali bomby vedľa, ktorí sa skrývali týždne v Charkove. Týždne sa schovávali v pivniciach, pretože zrazu sa niekto rozhodol, že prekročí hranicu a bude trestať za vymyslené, za vyslovene vymyslené hoaxy obyvateľstvo, civilné obyvateľstvo, matky a deti a bude zabíjať ľudí. Ja si neviem predstaviť, že niekto nemôže podporiť alebo nechce podporiť takéto uznesenie. A myslím, že je nutné sa poučiť z minulosti. Už tu boli prípady, kedy sa nevedel jasne pomenovať agresor a nevedela sa pomenovať obeť a na to doplatila celá Európa a celý svet. A aby sme sa nedočkali znova takéhoto niečoho istého len preto, že vy nechcete uznať to, kto je agresor a kto je obeť a bojíte sa to povedať otvorene. Neviem, či to je nejaký oportunizmus, alebo čo od toho očakávate, ale je potrebné jednoznačne určiť, kto je agresor a kto je obeť. Ďakujem pekne.
33. schôdza NR SR - 11.deň - B. popoludní
Dátum: 2025-04-10
Poslanec: Luščíková, Darina (PS)
Druh vystúpenia: Vystúpenie s faktickou poznámkou

45. Ďakujem veľmi pekne, pán predsedajúci. Ďakujem aj pani ministerke za obšírny výklad zákona o dani z finančných transakcií. Ja by som sa vrátila ale k tomu článku, z ktorého sme vychádzali pri našej otázke. Tam ste vyjadrili podporu štátu pri ochrane sakrálnych kultúrnych pamiatok a prisľúbili ste kompenzácie cirkvám pri transakčnej dani. Teraz vlastne vaša odpoveď odporuje trošku tomuto článku a zároveň ste aj vyjadrili ochotu spolupracovať s ministerstvom financií pri hľadaní riešení na možné kompenzácie, resp. hľadať riešenia, ako odškodniť tieto cirkvi od výdavkov na daň z finančných transakcií, tak preto sa chcem spýtať, či mali ste na mysli konkrétne opatrenia, ktoré by mohli cirkvám pomôcť znášať túto transakčnú daň. Ďakujem.
33. schôdza NR SR - 11.deň - A. dopoludnia
Dátum: 2025-04-10
Poslanec: Luščíková, Darina (PS)
Druh vystúpenia: Vystúpenie s faktickou poznámkou

107. Pán predsedajúci, ďakujem za slovo. Kolega, vy ste hovorili o strihaní pásky vo svojom prejave a myslím si, že to je celkom legitímny argument a celkom pochopiteľný argument, keď sa hovorí o predvolebnom boji. Ale čo mňa skutočne zaráža, mňa zaráža tá rýchlosť, akou sa chce prijať tento zákon v tak rýchlom skrátenom legislatívnom konaní, že dokonca ráno po ôsmej hodine nám úradníčka z ministerstva povie úplne iný údaj a to údaj o tom počte nebytových jednotiek, ktoré sa majú premeniť na byty, ktoré mali byť 100 za katastrálne územie, a vzápätí na hospodárskom výbore sa dozvieme, že je tam pozmeňovák a už tých bytových jednotiek je 250. Takže je to o samosprávach, úplne bez samospráv a samosprávy majú veľké obavy z toho, čo ich čaká, pretože sa to vôbec neprediskutovalo so samosprávami. Samosprávy majú veľké obavy, ako zabezpečia občiansku vybavenosť, ako zabezpečia nejaký štandard, ako zabezpečia infraštruktúru v okolí takýchto bývalých kancelárskych budov. Takže, pán minister, ja by som sa možnože naozaj veľmi rada opýtala, či sa nedalo aspoň tých sedem dní skráteného pripomienkového konania nájsť na to, aby ste to prediskutovali so samosprávami. Pán minister, ja vám dávam otázku, prepáčte, a ja by som veľmi rada chcela dostať odpoveď na toto, pretože je to veľmi zvláštne, že ani sedem dní to nemohlo počkať na to, aby ste prediskutovali tieto veci so samosprávami, aby ste mohli možnože vylepšiť zákon, a potom by sme nedávali zase nejaké prílepky možnože o týždeň, o dva alebo o mesiac, keď budeme zasadať. Takže toto je naozaj to, čo mňa najviac trápi, trápia ma samosprávy a to, aký majú k tomu postoj, lebo odmietajú tento zákon. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Luščíková, Darina (PS)
Druh vystúpenia: Vystúpenie s faktickou poznámkou

16. Ďakujem veľmi pekne kolegom za reakcie a teraz ich len tak veľmi zhrniem, aj keď vyzdvihnem možno reakciu pani Kalmárovej, ktorá poukázala na naozaj zaujímavý paradox, že my chceme pomáhať vládnej koalícii v ich preferenciách volebných, pretože vidíme, ako im začínajú klesať, keďže zaviedli hlúpu transakčnú daň, ktorá bude ľudí ožobračovať. A my naozaj tu sa chceme postaviť a stojíme za ľuďmi, aby ich táto transakčná daň nedala úplne dole a chceme pomôcť koalícii túto hlúpu daň odstrániť a aby zahlasovali za ňu teraz v pozmeňovacom návrhu. My cestujeme po Slovensku a už to tu bolo spomínané, že ľudia tu nechcú zostávať a táto transakčná daň je len čerešničkou na torte. Viete, ak sedíte v Spišskej Novej Vsi za jedným stolom s dvadsiatimi podnikateľmi a rozprávate sa s nimi a pýtate sa, že ako sa im darí, a všetci do jedného vám povedia, že oni nemajú tie svoje rodinné firmy komu posunúť, komu predať, nie predať, myslím fyzicky, ale odovzdať, lebo všetky ich deti žijú v zahraničí. A to o niečom svedčí. Svedčí to o tom, že tu sa ľudia necítia dobre, nemajú tu podmienky a keď by sme sa rozprávali napríklad o financovaní samospráv, tak nemajú samosprávy dostatok peňazí a zabíjame ich aj touto transakčnou daňou. Transakčná daň je naozaj čerešničkou na torte tejto konsolidácie. Absurdita, ktorej ľudia doteraz nerozumeli, ale už vyše týždňa im cvakajú esemesky, vidia to na svojich výpisoch z účtu, že každá jedna transakcia, aj transakcia medzi vlastnými účtami im spôsobuje to, že im beriete peniaze z peňaženiek. Má to veľký dopad na zamestnanosť, na ceny, na ekonomický rast a naozaj budúcnosť Slovenska v tomto prípade je až ohrozená, pretože dusíte vlastných slovenských podnikateľov a to enormne, ale zároveň sa neprilákajú žiadni zahraniční investori do našej krajiny. A v týchto časoch, ťažkých časoch... (Prerušenie vystúpenia časomerom.)
33. schôdza NR SR - 10.deň - A. dopoludnia
Dátum: 2025-04-09
Poslanec: Luščíková, Darina (PS)
Druh vystúpenia: Vystúpenie s faktickou poznámkou

81. Ďakujem za slovo. Som veľmi rada, kolega, že si rozprával o nesystematickom kroku, akým je vyplácanie preddavkov mestám a obciam na Slovensku, pretože tieto preddavky len hasia požiar, ktorý momentálne je v obciach a v mestách v ich pokladniciach, ale ten ohník nám bude tlieť. Bude nám tlieť a transakčná daň, ako aj zbabraná konsolidácia bude iba olejom do ohňa, ktorý nám vybuchne nasledujúce roky. A preto som presvedčená, že my sa tu nemáme baviť len o preddavkoch, ale máme sa baviť o reforme financovania obcí a miest. A toto je naozaj dôležitá téma, ktorá sa odsúva. A nie je to žiadne systematické riešenie, že znova tu máme len preddavky len kvôli tomu, že sú zle nastavené výbery daní z fyzických osôb a zle nastavený, ani nie, to nie je mix, lebo vlastne sú obce a mestá závislé len na dani z príjmov fyzických osôb, je nutné urobiť nejaký daňový mix a zmeniť financovanie miest a obcí, ktoré naozaj nemajú dostatok finančných prostriedkov. A to, čo im štát dáva to slúži len na to, aby mohli svietiť. My máme investičný dlh, o ktorom si tak isto rozprával. Obce a mestá nevedia nič spraviť bez európskych peňazí a bez fondov. Sú závislé na európskych peniazoch, ktoré vieme, že vďaka globálnym krízam už nemusia prúdiť v takom veľkom množstve na Slovensko a tieto obce a mestá budú musieť nejakým spôsobom fungovať a vedieť udržať občanov tu na na Slovensku. Pretože to záleží na podmienkach mestách a obciach, či tí občania tu budú chcieť žiť. A keď samosprávy len živoria a nemajú finančné prostriedky na to, aby vedeli vytvoriť podmienky pre svojich občanov, tí občania tu zostávať nebudú. Ďalej bude klesať daň z príjmov fyzických osôb a budeme v jednom začarovanom kruhu, a bude sa tu na Slovensku zle žiť. A preto sa vrátim znova k transakčnej dani. Je to zlé a nesystémové riešenie, ktoré robí mestá a obce zase chudobnejšími. Ďakujem.